Selle sissekande puhul tahaks nüüd küll natuke selgitada. Kõigepealt ei trükita kusagil alguses pehmekaanelist raamatut, millele järgneb siis kõvakaaneline. Asi on ikka vastupidi: alguses tuleb kõvakaaneline, mis on müügis umbes aasta ning kui on näha, et raamat on populaarne, järgneb hoopis suurem tiraaž pehmekaanelist. See, et pehmekaanelised raamatud on odavad, tuleb ainuüksi nende suurest tiraažist, mis ulatub kümnete ja sadade  tuhandeteni. Materjal on sealjuures teisejärguline. Et Eestis on tiraažid niisugused nagu nad on (ca 1000 ja ka alla selle), siis pole pehmel ja kõval kaanel rahaliselt peaaegu mingit vahet. Need mõned kroonid, mille võrra pehmekaaneline raamat odavam oleks, ei paneks küll kedagi seda ostma. Seega kuulub ka mõte meie ulme-ja fantaasiaraamatute pehmekaanelistena ja ühes köites väljaandmisest paraku ulmevaldkonda. Need ei tuleks sugugi odavamad. 1100 lehekülge pehmes köites ei annaks mingit kokkuhoidu. See  lihtsalt laguneks väga kiiresti, seda oleks ebamugav lugeda ja selle hind võiks ulatuda 600 kroonini.